জয় পাকিস্তান

জয় পাকিস্তান হল ১৯৪৭ সালের পর থেকে সংযুক্ত পাকিস্তানে ব্যবহৃত একটি স্লোগান। এটি পশ্চিম পাকিস্তানে ব্যবহৃত পাকিস্তান জিন্দাবাদ স্লোগানের পূর্ব পাকিস্তানি সংস্করণ ছিল। পূর্ব পাকিস্তানের অনেক রাজনৈতিক নেতৃবৃন্দ বিভিন্ন সভা, সমাবেশ, বিবৃতি ও বক্তৃতায় এই স্লোগানটি ব্যবহার করতেন।

বিতর্ক
২০১৪ সালে আবদুল করিম খন্দকার তার ১৯৭১: ভেতরে বাইরে বইতে লিখেন, শেখ মুজিবুর রহমান ৭ই মার্চের ভাষণে জয় বাংলা বলার পর জয় পাকিস্তান বলেছিলেন। লেখাটি তখন সমসাময়িক ক্ষমতাসীন আওয়ামী লীগ সরকারের নেত্রীবৃন্দসহ বিভিন্ন মহলে ব্যাপক বিতর্কের সৃষ্টি করে। ২০১৯ সালে খন্দকার তার দেওয়া এই তথ্যটিকে ভুল হিসেবে আখ্যা দিয়ে আনুষ্ঠানিকভাবে ক্ষমা চেয়ে বিবৃতি দেন।

৭ই মার্চের ভাষণে জয় পাকিস্তান বলার পক্ষে বদরুদ্দিন উমর ১৯৯৬ সালে তার লিখিত বইয়ে সপক্ষে এবং নীলিমা ইব্রাহিম তার বইয়ে বিপক্ষে মত দিয়েছেন। ২০১১-১৪ বাংলাদেশের পাকিস্তানি দূতাবাসের পাকিস্তানের হাইকমিশনার মিয়া আফ্রাসিয়াব মেহেদী হাশমি কুরেশি তার "নাইটিন সেভেন্টি ওয়ান ফ্যাক্ট এন্ড ফিকশন: ভিউজ এন্ড পারসেপশন্স ইন পাকিস্তান, ইন্ডিয়া এন্ড বাংলাদেশ (1971 Fact and Fiction: Views and Perceptions in Pakistan, India and Bangladesh) বইতে শেখ মুজিবের ৭ মার্চের ভাষণের শেষে জয় পাকিস্তানের পরিবর্তে পাকিস্তান জিন্দাবাদ কথাটি উল্লেখ করেছেন। পাকিস্তানি লেখক তাজ হাশমিও ৭ মার্চে শেখ মুজিবের জয় পাকিস্তান বলার পক্ষে মত দিয়েছেন। হক নওয়াজ আখতার একই দৃষ্টিভঙ্গি দেখিয়েছেন।

হুমায়ূন আহমেদ তার জোছনা ও জননীর গল্প বইয়ের ভূমিকাংশে এ বিষয়ে বলেন, "জাতির জনক বংগবন্ধু শেখ মুজিবুর রহমানের ৭ই মার্চের বিখ্যাত ভাষন প্রসংগেও একই ব্যাপার। জাষ্টিস মুহাম্মদ হাবিবুর রহমান সাহেবের বিখ্যাত গ্রন্থ বাংলাদেশের তারিখ প্রথম সংস্করনে তিনি উল্লেখ করেছেন ভাষনের শেষে শেখ মুজিবুর রহমান বললেন ‘জয় বাংলা। জিয়ে পাকিস্তান’। দ্বিতীয় সংস্করনে তিনি ‘জিয়ে পাকিস্তান’ অংশটি বাদ দিলেন। কবি শামসুর রহমানের লেখা আত্মজীবনী যা দৈনিক জনকন্ঠে ‘কালের ধূলোয় লেখা’ শিরোনামে ধারাবাহিকভাবে প্রকাশিত হয়েছে সেখানেও তিনি বলেছেন শেখ মুজিবুর রহমানের শেষ কথা ছিল ‘জিয়ে পাকিস্তান’। আরো অনেকের কাছে আমি এ ধরনের কথা শুনেছি, যারা আওয়ামী ভাবধারার মানুষ। সমস্যা হল আমি নিজে ৮ এবং ৯ই মার্চের সমস্ত পত্রিকা খুঁজে এরকম কোন তথ্য পাই নি। তাহলে একটি ভুল ধারনা কেন প্রবাহিত হচ্ছে? বংগবন্ধু যদি ‘জিয়ে পাকিস্তান’ বলে থাকেন তাহলে তাতে দোষের কিছু নেই। তিনি যা বলেছেন অবশ্যই ভেবে চিন্তেই বলেছেন। পাকিস্তানের সংগে তার আলোচনার পথ খোলা রাখতে হবে। তাকে সময় নিতে হবে। ৭ই মার্চে যুদ্ধ ঘোষনার মত অবস্থা তার ছিল না। বংগবন্ধুর ৭ই মার্চের ভাষন গেটেসবার্গ এড্রেসের চেয়েও গুরুত্বপূর্ন বলে আমি মনে করি। এখানে কোন অষ্পষ্টতা থাকা বাঞ্জনীয় না।"

অজয় রায় ও তার পুত্র অভিজিৎ রায় এ মতের বিপরীত মত পোষণ করেন।

সাপ্তাহিক সংবাদপত্র দেশ, খণ্ড ৩৮, ১৯৭১-এর তৃতীয় অংশে বিষয়টি উল্লেখ করে উক্ত দাবির সাথে দ্বিমত পোষণ করে।

আরও দেখুন
 জয় বাংলা

তথ্যসূত্র

বিষয়শ্রেণী:বাংলাদেশ
বিষয়শ্রেণী:পূর্ব পাকিস্তান